**SYNG TRO!**

**Salmeboken i konfirmasjonstiden**  
Undervisningsopplegg (www.norsksalmebok.no/syngtro)

*Av Kristin Vold Nese*  
  
**TITTEL: "Velt alle dine veier" (N13 464)**

**TEMA** **(i konfirmasjonstida)**: **Sorg og smerte /Livstolking og livsmestring**

*Han dryger vel til tider  
og venter med sin trøst,  
er skjult for den som lider,  
og tier med sin røst,  
som om han i sitt hjerte  
var vendt en annen vei,  
og ikke så din smerte  
og ikke enset deg.*

**HVA VIL VI MED OPPLEGGET?**

Noen tror at de som er kristne, er lykkeligere enn andre. Slik er det ikke. De som er troende, kan føle like mye smerte, angst og sorg. Å være troende er heller ikke et slags «Hokus Pokus – slik blir man bli lykkelig».  
  
Målet med dette opplegget er at ungdommene kan lære om dette og samtale om det. Både salmedikteren David i Det gamle testamente og nålevende salmediktere har forsøkt å sette ord på følelser. I kristendommen er det å kjenne på tunge følelser lov. Det viser flere tekster/ salmer, både i Salmenes bok og i vår salmebok.

Salmen «Velt alle dine veier» målbærer noen av de vonde følelsene. Det kan være fint også å bruke Bibelens Salme 130 «Fra dypet roper jeg til deg, Herre» i denne sammenheng.

**TYPE SAMVÆR**

Det passer godt å arbeide med salmen i grupper på 10-15 stykker. Det kan være på en leir eller i en enkelttime i undervisningen. Det er fint å ha med flere som kan salmen, gjerne en som kan spille gitar eller piano. Den som leder gruppen, bør kunne salmen godt.

**INNHOLD/BAKGRUNNSTOFF**

"Velt alle dine veier" er en tysk salme, «Befiel du deine Wege». Den er skrevet av den tyske presten Paul Gerhardt, og hører med til vår felles europeiske salmearv. Den ble publisert i 1653, og er skrevet med utgangspunkt i Salme 37, 5 i Bibelen.

Salmen har «Akrostikon». Det vil si: Leser man det første ordet i hvert vers, da får man en nøkkelsetning. I denne salmen blir det (nesten) fra salme 37, 5 «Velt på Herren din vei og håp på ham, han skal det gjør(e)». Det passer enda bedre på originalteksten til Gerhardt, men M.B. Landstad som har oversatt salmen til norsk, har greid å beholde «Akrostikon» på norsk. Og det er flott!

I salmeboken vår står akrostikon-ordene i kursiv. Mange synes det er «litt artig» å oppdage dette.

Da Gerhardt skrev denne salmen (1653), var det tunge tider i Tyskland, og han opplevde selv mye sorg og smerte. Det står en del om hans liv og om salmen på: <http://salmebloggen.trykker.com>

Den vakre melodien er skrevet av Hans Leo Hassler i 1601. Den er brukt til mange salmer skrevet i samme tidsrom, og Johann Sebastian Bach var svært glad i denne melodien. Han laget mange ulike arrangement av den i messer og større verk. Jeg har telt 16 ulike arrangementer.

**ARBEIDSMÅTER**

Mulig innledning:

A

Snakk om film. Hvem liker best «grinefilm»? Hvem liker best komedier? Action? De fleste liker alt til ulike tider. Hva med musikk? Liker vi ulik musikk til ulike tider?

Men hva med salmer? Trenger vi ulike salmer til ulike tider? Hva med sorg og smerte? Finnes det noen salmer vi kan synge når vi kjenner på det vonde?

B

Hvordan var det å leve på 1600 – tallet? Les en fortelling fra den tiden. Er det stor forskjell på følelsene våre da og nå? Kjente ikke kong David som levde for 3000 år siden, også på sorg og smerte? Les en Davidssalme. For eksempel Salme 130.

Salmen *Velt alle dine veier* egner seg godt til å ta ut enkelte vers og snakke om dem. Den har jo så mange at det kan være en fordel. Syng gjerne noen vers også, f.eks. vers 1, 9, 11 og 12.

***Velt*** alle dine veier  
og all din hjertesorg  
på ham som evig eier  
den hele himlens borg.  
Han som kan stormen binde  
og bryte bølgen blå,  
han skal og veien finne,  
den vei hvor du kan gå.

***På Herren*** du deg støtte  
om det deg vel skal gå,  
hans gjerning må du nytte  
om din skal kunne stå;  
av sorg og selvgjort plage  
det kommer intet ut;  
for intet kan du tage,  
alt kan du få av Gud.

***Din*** trofasthet og nåde,  
o Fader, vet og ser  
hvordan du best skal råde  
med oss i alt som skjer.  
Hva du har valgt å gjøre,  
det står som fjell så fast,  
ditt råd skal du utføre  
om jord og himmel brast.

***Vei*** har du alle steder,  
og hjelp i all vår trang.  
Velsignelser du spreder  
og lys på all din gang.  
Din vilje ingen hindrer,  
din omhu blir ei trett  
før gledestråler tindrer  
i øyne som har grett.

***Og*** om alt Satans rike  
vil stride Gud imot,  
skal Herren aldri vike,  
han trår det under fot.  
Det gode han vil sende,  
og det som er hans mål,  
det skal så sikkert hende,  
når bare vi gir tål.

***Håp*** da, min sjel, i faren,  
til Gud din tillit sett,  
han frir deg ut av snaren,  
hvor ille du er stedt!  
Snart skal hans time komme,  
da lysner himlens grunn

din ventetid er omme!  
Å, hvilken gledestund!

***På*** høyden opp! Se lenger,  
gi sorgen en god dag!  
Kast bort all tvil som stenger  
og volder hjertenag!  
Er du ei her i skolen?  
Se over himlens hvelv  
er Gud på kongestolen.  
La ham få råde selv!

***Ham*** kan du trygt la styre  
i alt som her skal skje.  
Hans dommer, de er dyre,  
i undring får du se  
at han vil allting vende  
som fyller deg med frykt,  
og føre alt til ende  
så underfullt og trygt.

***Han* dryger vel til tider  
og venter med sin trøst,  
er skjult for den som lider,  
og tier med sin røst,  
som om han i sitt hjerte  
var vendt en annen vei,  
og ikke så din smerte  
og ikke enset deg.**

***Skal*** tårer da utøses,  
vær tro om alt er stengt!  
Vær trygg, min sjel, du løses  
når du det minst har tenkt.  
Da grønnes hjertebladet,  
den sne som tiner bort,  
har ei den minste skade  
Guds fagre blomster gjort.

***Det* gir deg kraft og glede  
på all din pilgrimsgang,  
og troens strid her nede  
blir fylt av trøstesang.  
Gud selv vil gi deg palmen  
og seirens søte frukt.  
Du synger takkesalmen**

**og all din sorg er slukt!**

***Gjør e***n lykksalig ende  
på all vår strid og nød!  
Ja, Herre, ta i hende  
vår sak inntil vår død!  
La troen vinne seier,  
og led oss trinn for trinn

så samles våre veier  
til sist i himlen inn.